
Poreč, 27.6.2025.

Poreč ostvario milijunto turističko noćenje – tri dana ranije nego prošle godine

Poreč je 23. lipnja dosegnuo milijunto turističko noćenje, čime je ta brojka ostvarena tri dana ranije u odnosu na prošlu godinu. Ovaj rezultat potvrđuje snažan rast turističkog prometa u predsezoni i pozicionira Poreč među najuspješnije hrvatske destinacije po pitanju turističke posjećenosti.

Prema podacima sustava eVisitor, od 1. siječnja do 23. lipnja na području Poreča ostvareno je više od 241 tisuću dolazaka, što je sedam posto više nego u istom razdoblju prošle godine. Istodobno, zabilježeno je više od milijun noćenja, što predstavlja porast od šest posto.

Najveći broj gostiju i dalje dolazi iz Njemačke i Austrije, tržišta koja zajedno čine gotovo polovicu ukupnih noćenja. Austrijski gosti ostvarili su najveći broj dolazaka, dok su Nijemci ponovno zauzeli prvo mjesto po ukupnom broju noćenja. Osim njih, među vodećim tržištima nalaze se i Hrvatska, Slovenija, Italija te Češka.

Posebno se ističe rast domaćih gostiju, koji su u odnosu na prošlu godinu ostvarili najveći porast broja noćenja – čak 22 posto, dok su dolasci porasli za 20 posto. Domaći gosti čine više od 17 posto ukupnih dolazaka, a udio njihovih noćenja u ukupnoj strukturi prelazi 11 posto, što potvrđuje sve veći interes hrvatskih turista za odmor u Poreču, osobito u predsezoni.

S tržišta Slovenije zabilježeno je više od 33 tisuće dolazaka i preko 95 tisuća noćenja, uz gotovo identične brojke u usporedbi sa istim razdobljem lani. Talijanski gosti nastavili su pozitivan trend, ostvarivši rast broja dolazaka i noćenja, dok su gosti iz Srbije ostvarili 14 posto više noćenja nego prošle godine. Ostala značajna tržišta uključuju Češku, Nizozemsku, Poljsku, Ujedinjenu Kraljevinu, Mađarsku i Belgiju, s uglavnom stabilnim ili rastućim pokazateljima.

Iz Turističke zajednice Grada Poreča ističu kako su vrlo zadovoljni rezultatima predsezone, osobito činjenicom da je milijunto noćenje ostvareno ranije nego lani. Uspjeh se pripisuje kontinuiranim ulaganjima u turističku infrastrukturu, promociju i razvoj raznolike ponude koja odgovara suvremenim potrebama tržišta.

“Ovogodišnje rezultate predsezone vidimo kao jasan pokazatelj dobre pripremljenosti destinacije i nastavka pozitivnih trendova. Očekujemo vrlo uspješnu glavnu sezonu, a ključ našeg rasta leži u suradnji svih dionika turističkog sektora te usmjerenosti prema održivom i kvalitetnom razvoju”, poručuju iz Turističke zajednice.

Ovakav početak ljeta snažan je poticaj za daljnji razvoj turizma u Poreču, koji ne samo da bilježi brojčani rast, već i pokazuje stabilnost ključnih tržišta te uspješno privlači nove goste u razdoblju izvan glavne sezone.


Molimo Vas da priopćenje objavite u Vašem mediju.

